Liiklusõnnetuste põhjuste väljaselgitamise ekspertkomisjon

Transpordiamet 01.04.2024

Valge 4

Tallinn 11413

Väljavõtted liiklusõnnetuste kokkuvõtetest

Edastan teadmiseks ja liikluskeskkonna parandamiseks tehtud ettepanekute realiseerimise otsustamiseks väljavõtted liiklusõnnetuste põhjuste väljaselgitamise ekspertkomisjoni poolt koostatud liiklusõnnetuste kokkuvõtetest.

|  |  |
| --- | --- |
| Liiklusõnnetuse number | 23\_47 |
| Liiklusõnnetuse aeg | 06.11.2023, kell 16:40, esmaspäev |
| Liiklusõnnetuse koht | Tee nr 11271, Hara tee 2,67 km, Kuusalu vald, Hara küla, Harju maakond |
| Liiklusõnnetuse koha koordinaadid | X: 6602909 Y: 589079 |
| Liiklusõnnetuses osalenud sõidukeid | 2 |
| Liiklusõnnetuses osalenud isikuid | 5 |
| Liiklusõnnetuses vigastatuid | 2 |
| Liiklusõnnetuses hukkunuid | 2 |

1. **Liiklusõnnetuse toimumise koha kirjeldus**
   1. Liiklusõnnetus toimus Harju maakonnas Kuusalu vallas Hara külas kõrval maanteel nr. 11271 Hara tee 2,67 km-l. Teelõik läbib metsaga kaetud ala, kus üldiselt teeäärne hoonestus puudub. Õnnetuse kohas lubatud kiirus kuni 90 km/h. Kuusalu poolt sõites on 50m enne õnnetuskohta järsk parem kurv ja peale lühikest sirget kerge vasakkurv. Tee on kahesuunaline, kummaski sõidusuunas üks sõidurada. Teekatte seisukord hea, teekattemärgistus puudub. Katte laius on 5,2 m. Tee on kaetud freesipuru ja bituumen kattega. Tee on valgustamata. Piki ja külgnähtavused on arvestades kurvilist metsavahelist asukohta piiratud. Liiklussagedus teelõigul on ca 80 sõidukit ööpäevas.
   2. Teekate oli vihmamärg, õhutemperatuur ca 8 C. Pimeda aeg.
   3. Inimkannatanutega liiklusõnnetusi on antud teel 5 aasta jooksul on toimunud üks (kokkupõrge metsloomaga) ning kuni 5 asjakahjuga lõppenud liiklusõnnetust (teelt väljasõit, kokkupõrge tagurdamisel).
2. **Liiklusõnnetuse lühikirjeldus** 
   1. Liiklusõnnetuses osalesid:
      * veoauto Scania 93H, mida juhtis kaine ja juhtimisõigusega 66- aastane meesterahvas;
      * sõiduauto Volkswagen Touran, mida juhtis kaine ja juhtimisõigusega 38- aastane meesterahvas. Sõitjana sõiduautos Volkswagen Touran paremal esiistmel istunud 9- aastane tütarlaps, sõitjana sõiduautos Volkswagen Touran paremal tagaistmel istunud 12- aastane tütarlaps ja sõitjana sõiduautos Volkswagen Touran vasakul tagaistmel turvatoolis istunud 8-aastane tütarlaps.
   2. Loksa poolt lähenenud Scanial, millele oli paigaldatud hüdrokraana avanes sõidu ajal kurvi läbimisel vasakpoolne tugijalg ja jäi avatud asendisse. Tugijalga, mis ulatus veoki gabariidist 1,5 meetrit välja ei märganud Kuusalu poolt paremkurvist väljunud sõiduauto Volkswagen juht ning toimus kokkupõrge tugijala ja sõiduauto vahel. Liiklusõnnetuses said üliraskeid kehavigastusi sõiduki Volkswagen juht ja vasakul tagaistmel turvatoolis istunud sõitja, kes surid saadud vigastustesse sündmuskohal. Volkswageni paremal esiistmel ja tagaistmel istunud sõitjad toimetati põrutustega haiglasse.
3. **Liikluskeskkonda puudutavad riskitegurid ja muud asjaolud**
   1. Vihmasel õhtupoolikul ja juba pimeneval metsavaheteel ei olnud tähistamata tugijalga võimalik märgata.
   2. Antud teel on mõlemas otsas hoiatusmärk „Ohtlik kurv“, kuid puuduvad tavapärast maanteekiirust 90 km/h piiravad märgid.
4. **Ettepanekud liikluskeskkonna parandamiseks konkreetse liiklusõnnetuse toimumise kohal**
   1. Kaaluda kurvilistel piiratud nähtavusega metsateedel sõidukiirust piiravata märkide paigaldamist.

|  |  |
| --- | --- |
| Liiklusõnnetuse number | 23-49 |
| Liiklusõnnetuse aeg | 12.11.2023, kell 18:20,  pühapäev |
| Liiklusõnnetuse koht | T6 Valga-Uulu  78,425 km, Veelikse küla, Mulgi vald, Viljandi maakond |
| Liiklusõnnetuse koha koordinaadid | X  6442462.07 Y 572826.77 |
| Liiklusõnnetuses osalenud sõidukeid | 2 |
| Liiklusõnnetuses osalenud isikuid | 2 |
| Liiklusõnnetuses vigastatuid | 0 |
| Liiklusõnnetuses hukkunuid | 1 |

**1. Liiklusõnnetuse toimumise koha kirjeldus**

1.1. Õnnetus toimus riigiteede T 6 Valga - Uulu ja  T 24203 Veelikse - Laatre - Läti piir ning T 24180 Veelikse - Vana-Kariste neljakülgsel ristmikul. Ristmik asub hajaasustusega põllu- ja metsamajanduspiirkonnas, asulat tähistava liiklusmärgi mõjust väljaspool.

1.2. Valga- Uulu maanteel on 2019. aastal ehitatud asfaltbetoonkate, katte kogulaius sündmuskohal oli 8,5 meetrit.  Ristuval Veelikse - Laatre - Läti teel, mida mööda lähenes sõiduauto, on pinnatud kruuskattega, ristmiku alas on asfaltbetoonkate laiusega 7 meetrit. Ristmikule lähenedes on ehitatud põige, ehk šikaan, mis peaks vältima kiiret väljasõitu ristmikule. Üle ristmiku jätkuv tee  Veelikse - Vana-Kariste on 7 meetri laiune kruusatee. Mootorratta sõidusuunas on maantee sirge ja kerge tõusuga. Ristmik asub tõusu harjal, mistõttu on pikinähtavus piiratud ning möödasõit keelatud. Mõlema osaleja teel oli tehtud teekattemärgistus ning paigaldatud tähispostid. Põhitee ääres ei olnud kogu ulatuses tagatud nõutav tee vaba ruum 9 meetrit. Sõiduauto sõidusuunas paremal oli ca 70 meetrit enne ristmikku eramaa tõttu vaba ruum 6,5 meetrit, milles kasvas võsa. Sõiduauto juhile oli ristmikul vasakule, ehk mootorratta suunas nähtavus mingil määral piiratud võsaga, kuid teeandekohast on nõuetekohane nähtavus olemas. Lubatud suurim sõidukiirus mõlemale osalejale oli 90 km/h.

1.3.  Õnnetus toimus pimeda ajal. Tee oli niiske, õnnetuse ajal vihma ei sadanud, õhutemperatuur oli 3,6°C. Ilmastikust tingitud muid nähtavust piiravaid tegureid sündmuskohal ei olnud

1.4. Viimase viie aasta jooksul on juhtunud kaks varakahjuga õnnetust: 78,410 ja 78,430 kilomeetril.

**2. Liiklusõnnetuse lühikirjeldus**

2.1. Liiklusõnnetuses osalesid:

* sõiduauto Opel Vectra Station Wagon (2006), mida juhtis kaine, juhtimisõigust omav 52-aastane mees;
* mootorratas Honda VTX 1800 (2002), mida juhtis kaine, juhtimisõigust omav 32-aastane mees.

2.2. Veelikse külas Valga - Uulu maantee 78,425 kilomeetril põrkasid kokku peateel Valga suunas liikunud mootorratas Honda VTX 1800 ning kõrvalteelt Veelikse - Laatre - Läti piir peateele  sõitnud sõiduauto Opel Vectra.  Kokkupõrke tagajärjel hukkus mootorrattur sündmuskohal.

2.3. Sõiduauto juhil oli turvavöö kinnitatud, mootorrattur kandis motokiivrit ja kindaid.

**3. Liikluskeskkonda puudutavad riskitegurid ja muud asjaolude**

3.1. Liiklusõnnetus juhtus pimeda ajal, teekate oli  niiske.

3.2. Sõiduauto juhile oli ristmikul vasakule, ehk mootorratta suunas, nähtavus teatud määral piiratud võsaga, kuid teeandekohast on nõuetekohane nähtavus olema.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Neljakülgsete ristmike ehitamisel tuleb vastassuuna harud nihutada nii, et oleks välistatud otse üle ristmiku sõitmise võimalus.

2.2. Riigiteede ristmikel tuleb tagada nõuete kohane nähtavuskolmnurk. Selleks on vaja omandada nähtavuskolmnurka jääv maa, et seda oleks võimalik niita.

4.3. Kaaluda ristmikul kõrvalteele liiklusmärgi 222 "Peatu ja anna teed“ paigaldamist.

|  |  |
| --- | --- |
| Liiklusõnnetuse number | 23\_52 |
| Liiklusõnnetuse aeg | 31.10.2023, kell 15:16, teisipäev |
| Liiklusõnnetuse koht | T 11220 Kernu-Kohila 16,05 km, Kohila alev, Kohila vald, Rapla maakond |
| Liiklusõnnetuse koha koordinaadid | X  6559016 Y  543403 |
| Liiklusõnnetuses osalenud sõidukeid | 2 |
| Liiklusõnnetuses osalenud isikuid | 2 |
| Liiklusõnnetuses vigastatuid | 0 |
| Liiklusõnnetuses hukkunuid | 1 |

**1. Liiklusõnnetuse toimumise koha kirjeldus**

1.1. Sündmuskoht asub Kohila vallas, Kohila alevisse sissesõidul, tugimaanteel T11220  Kernu-Kohila 16,05 kilomeetril. Sõiduteest (kilometraaži suunast vaadatuna)  vasakul asub Keila jõgi kergliiklejate sillaga ja paremal pool Kohila bussijaam ning Grossi kauplus. Bussijaama ja kaupluse juurest kulgeb kergliiklustee üle Kernu-Kohila maantee, kus on väljaehitatud ohutussaarega ülekäigurada jalakäijate sillale.

1.2. Tee on sündmuskohal kahesuunaline, kummaski suunas üks sõidurada, sõiduradade laius 3,2 ja 3,4 meetrit. Teelõik on sirge ja pikisuunas horisontaalne. Sündmuskoht asub asula liikluskorralduse alas, lubatud suurim sõidukiirus on 50 km/h. Sõiduauto sõitis vastu kilometraaži, Tallinn-Rapla-Türi tee poolt Kohila alevisse sisse. Ülekäigurada on nähtav ca 400 meetri kauguselt. Sõidutee on sõiduauto liiklussuunal markeeritud telg-ja äärejoontega, ülekäigurada ja ohutussaar tähistatud nõuetekohaste liiklusmärkidega. Teekattel puuduvad ülekäiguraja märgised. Jalgrattur sõitis mööda kergliiklusteed kaupluse suunast jalakäijate sillale. Hinnanguline liiklussagedus õnnetuse toimumise ajal on ca 100 autot tunnis ja kergliiklusteel ca 30 ja jalakäijat ja 3 jalgratturit tunnis. Keskmine ööpäevane liiklussagedus teel 3120.

1.3. Ilm oli õnnetuse ajal pilvine, sadas vihma, teekate oli märg. Õhutemperatuur oli Urge teeilmajaama andmetel 6,5 kraadi.

1.4. Sündmuskoha läheduses on viimase viie aasta jooksul üks varalise kahjuga liiklusõnnetus - 2023. aasta aprillis tagant otsasõit.

**2. Liiklusõnnetuse lühikirjeldus**

2.1. Liiklusõnnetuses osalesid:

* jalgrattur, 48-aastane naine;
* sõiduauto Opel Corsa (2002), mida juhtis kaine, juhtimisõigust omav 77-aastane naine.

2.2. Kernu-Kohila tee  16,05 kilomeetril sõitis Kohila keskuse suunas liikunud sõiduauto Opel Corsa otsa ülekäigurajal jalgrattaga sõites teed ületanud jalgratturile. Jalgrattur ületas teed sõiduauto suhtes vasakult paremale.  Jalgrattur sai liiklusõnnetuse tagajärjel vigastada ning toimetati kiirabi poolt Põhja Eesti Regionaalhaiglasse, kus ta 17.11.2023 suri.

2.3. Jalgrattur kiivrit ei kandnud, sõiduauto juhil oli turvavöö kinnitatud.

**3. Liikluskeskkonda puudutavad riskitegurid ja muud asjaolud**

3.1.  Jalgrattur ületas sõiduteed jalakäijate ülekäigurajal jalgrattaga sõites ja ei veendunud selle ohutuses.

3.2. Ilm oli vihmane, sadas, teekate oli märg.

3.3. Ühel pool Kernu-Kohila maanteed asub Kohila Grossi kauplus ja teisel pool Kohila Gümnaasium ning kergliiklejate sild üle Keila jõe, jalakäijate liiklussagedus on suhteliselt suur.

3.4. Liiklusõnnetus juhtus asulasisesel teel,  kus lubatud sõidukiirus on 50 km/h.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Lähtuvalt Kohila elanike, sh  gümnaasiumi õpilaste, sagedasest liikumisest kooli ja toidukaupluse vahel, siis kaaluda vajadust ja võimalust ülekäiguraja juures sõidukite   liikumiskiiruse piiramist sh. tõstetud ülekäiguraja väljaehitamist.

Lugupidamisega,

Villu Vane

komisjoni esimees,

liiklusohutuse osakond

Transpordiamet

5093712

/allkirjastatud digitaalselt/